Секторот за инспекциски надзор во областа на социјалната заштита и заштита на децата при Министерството за труд и социјална политика, преку инспекторите за социјална заштита, Снежана Михајловска со службена легитимација број 28-0008, Блага Челева со службена легитимација број 28-0006 и Нена Велковска со службена легитимација број 28-0021, изврши контролен инспекциски надзор над субјектот на инспекциски надзор ЈУ Меѓуопштински центар за социјална работа на Град Скопје, со седиште на ул.Никола Вапцаров бр.11, застапуван од ВД Директорот Хамза Амети и со Записник ИП1 број 16-107 од 25.11.2024 година ја утврди фактичката состојба и врз основа на член 336 став 1 од Законот за социјалната заштита („Службен весник на Република Северна Македонија,, број 104/2019, 146/2019, 275/2019, 302/2020, 311/2020, 163/2021, 294/21, 99/22, 236/22, 65/23) го донесе следното

**Р Е Ш Е Н И Е**

СЕ ОПОМЕНУВА ВД Директорот Хамза Амети-одговорно лице на ЈУ Меѓуопштински центар за социјална работа Скопје, да ги отстрани неправилностите и недостатоците утврдени при вршење на КОНТРОЛНИОТ инспекциски надзор во **Службата за права на парична помош на подрачје на општините Чаир и Бутел**, односно да постапи во целост по определените инспекциски мерки од решението бр. ИП1 16-107 од 29.03.2024 година:

1. Центарот, во случај кога корисникот не ја пријавил промената во имотната состојба на домаќинството за себе и сите членови на домаќинството во текот на користењето на правото, односно поседува регистрирано моторно возило, да ја утврдува целосно и правилно фактичката состојба, да утврди дали корисникот или членот на домаќинството го поседува моторното возило една година наназад или повеќе години, да утврди дали возилото се користи за лице со попреченост, да утврди од кога регистрираното моторно возило е во сопственост на корисникот или членот на домаќинството и во зависност од утврдената фактичка состојба да донесе ново соодветно решение, согласно член 30 и 40 од Законот за социјалната заштита и член 5 став 1 точка 5 од Правилникот за начинот на остварување на правото на гарантирана минимална помош, утврдување на состојбата на приходите, имотот и имотните права на домаќинството, определување на носителот на правото, образецот на барањето и потребната документација („Службен весник на РСМ“ 109/2019, 192/2020, 23/2021, 80/2021, 240/2021).

Центарот, соодветно на донесените нови решенија да води постапка за враќање на неосновано примените средства, спогодбено или со тужба до надлежниот суд и постапка за надомест на штета по конечноста на решението за престанок на правото од социјална заштита, согласно член 301 и 305 од Законот за социјалната заштита.

**Рокот за извршување на изречената инспекциска мерка изнесува 90 дена по приемот на решението и постојано**

2. Центарот во предметите на корисниците на правото на гарантирана минимална помош по службена должност повремено, а најмалку еднаш годишно да го преиспитува постоењето на фактите и условите за стекнување и користење на правото и доколку утврди дека истите се променети да донесува ново соодветно решение, согласно член 273 од  Законот.

**Рокот за извршување на изречената инспекциска мерка изнесува 90 дена по приемот на решението и постојано**

3. Центарот, во случај кога подносителот/корисникот не ја пријавил промената на имотната состојба за себе и неговиот брачен другар или лице со кое живее во вонбрачна заедница при поднесување на барањето и за време на користење на правото, односно поседува регистрирано моторно возило, да ја утврдува целосно и правилно фактичката состојба, да утврди дали корисникот, брачниот другар или лицето со кое живее во вонбрачна заедница го поседува моторното возило една година наназад или повеќе години, да утврди од кога регистрираното моторно возило е во сопственост на корисникот, брачниот другар или лицето со кое живее во вонбрачна заедница и во зависност од утврдената фактичка состојба да донесе ново соодветно решение, согласно член 9 и член 10 став 1 алинеја 1 и 2 и став 2 од Законот за социјална сигурност за старите лица и член 4 став 1 точка 4 и став 2 од Правилникот за начинот на утврдување на состојбата и видот на приходите, имотот и имотните права на подносителот и неговиот брачен другар или лице со кое живее во вонбрачна заедница, образецот на барањето и потребната документација за остварување на правото на социјална сигурност за старите лица („Службен весник на Република Северна Македонија“ број 104/19, 188/19 и 192/2020).

**Рокот за извршување на изречената инспекциска мерка изнесува 90 дена по приемот на решението и постојано**

4. Центарот, по службена должност повремено, а најмалку еднаш годишно, да го преиспитува постоењето на фактите и условите за користење на правото и да донесува соодветно решение доколку утврди дека истите се променети, согласно член 15 од Законот за социјалната сигурност за старите лица.

**Рокот за извршување на изречената инспекциска мерка изнесува 90 дена по приемот на решението и постојано**

5. Раководното или друго овластено лице во установата за социјална заштита, е должен веднаш по истекот на рокот за извршување на инспекциските мерки, а најдоцна во рок од три дена писмено да ги извести инспекторите дали се извршени инспекциските мерки , согласно член 334 став 4 од Законот.

6. Жалбата изјавена против ова решение, не го одлага неговото извршување.

**О б р а з л о ж е н и е**

Секторот за инспекциски надзор во областа на социјалната заштита и заштита на децата при Министерството за труд и социјална политика, врз основа на член 329 став 1 алинеја 2 од Законот за социјалната заштита, преку инспекторите за социјална заштита Снежана Михајловска со службена легитимација број 28-0008, Блага Челева со службена легитимација број 28-0006 и Нена Велковска со службена легитимација број 28-0021, изврши контролен инспекциски надзор над субјектот на инспекциски надзор ЈУ Меѓуопштински центар за социјална работа на Град Скопје - Служба за права од парична помош на подрачје на Општините Гази Баба, Илинден, Арачиново и Петровец и Служба за права од парична помош на подрачје на Општините Чаир и Бутел, застапуван од ВД Директорот Хамза Амети, во поглед на спроведувањето и примената на Законот за социјалната заштита, Законот за социјална сигурност за старите лица (,, Службен весник на РСМ,, број 104/2019), подзаконските, општите, поединечните и другите акти донесени врз нивна основа, со цел да се утврди постапувањето на установата по Решение број ИП1 16-107 од 29.03.2024 година, за отстранување на недостатоците и неправилностите констатирани на записник број ИП1 16-107 од 22.03.2024 година, во постапка за остварување и користење на правото на гарантирана минимална помош и правото на социјална сигурност за старите лица.

Инспекторите за социјална заштита по извршен вонреден инспекциски надзор на 19.03.2024 година и 20.03.2024 година над субјектот на инспекциски надзор, ЈУ Меѓуопштински центар за социјална работа на Град Скопје, за отстранување на недостатоците и неправилностите констатирани на записник број ИП1 16-107 од 22.03.2024 година, донесоа решение број ИП1 16-107 од 29.03.2024 година, со кое се определени мерки и рокови за постапување.

На ден 15.11.2024 година и 22.11.2024 година, инспекторите извршија контролен инспекциски надзор и притоа е утврдено дека одговорното лице на Установата во Службата за права од парична помош на подрачје на Општините Гази Баба, Илинден, Арачиново и Петровец постапиле по определените мерки во решението ИП1 број 16-107 од 29.03.2024 година, додека во Службата за права од парична помош на подрачје на општините Чаир и Бутел, одговорното лице на Установата делумно постапиле по определените мерки под тока 1 и 3 и не постапиле по определените мерки под точка 2 и 4 од решението ИП1 број 16-107 од 29.03.2024 година, со што е сторен прекршок по член 350-а став 1 алинеја 1 од Законот за социјалната заштита -,,не постапи по решението за отстранување на констатираните недостатоци и неправилности во определениот рок (член 338 став 1 алинеја 1 и 2 од овој закон)

Имено, инспекторите при контролниот инспекциски надзор утврдија дека Центарот, по обезбедени докази од Министерството за внатрешни работи за поседување на регистрирано моторно возило има донесено решенија за престанок на користење на правото на гарантирана минимална помош кои се уредно доставени и примени од корисниците.

Во постапката за враќање на неосновано примени средства, Центарот благовремено не преземал дејствија за утврдување на фактот дали донесените решенија се конечни, односно дали на истите е/не е вложена жалба и не доставил благовремено покани до корисниците на ова право за склучување на спогодба за враќање на неосновано примените средства.

Центарот и покрај уредниот прием на решенијата од страна на корисниците во текот на месец август 2024 година и месец септември 2024 година, поканите за склучување спогодба ги доставил дури по два месеци, односно на 11.11.2024 година и на 13.11.2024 година, што не е во согласност со член 301 и 305 од Законот за социјалната заштита.

Центарот не извршил непосреден увид во домакинствата на корисниците во постапка за преиспитување на постоењето на фактите и условите за стекнување и користење на правото на гарантирана минимална помош и правото на социјална сигурност за старите лица.

Согласно член 76 став 2 од Законот за инспекциски надзор („Службен весник на Република Северна Македонија,, број 102/2019), ,,непостапувањето односно делумното постапување по инспекциски акт, претставува основа за примена на инспекциска мерка во согласност со закон,,.

Согласно член 336 став 1 од Законот за социјалната заштита ,,доколку при вршење на инспекциски надзор, овластениот инспектор утврди дека е сторен прекршок од членовите 350, 350-а став 1 алинеја 1, 3, 5 и 6 и став 2 алинеи 1, 2 и 4, 350-б, 351, 352, 353 и 354 од овој закон, овластениот инспектор со решение изрекува опомена и определува рок во кој субјектот на инспекциски надзор е должен да ги отстрани неправилностите и недостатоците утврдени на записник.

Врз основа горенаведеното и утврдената фактичка состојба при контролниот инспекциски надзор, се донесе решение како во диспозитивот.

Жалбата не го задржува извршувањето на решението согласно член 340 став 2 од Законот.

**Правна поука:** против ова решение може да се изјави жалба до Државната комисија за одлучување во втор степен од областа на инспекцискиот надзор и прекршочната постапка во рок од 15 дена од денот на приемот на решението.

Подносителот на жалба плаќа административна такса за жалба во износ од 250,00 денари.

Решено во Секторот за инспекциски надзор во областа на социјалната заштита и заштита на децата при Министерство за труд и социјална политика под ИП1 број 16-107 од 28.11.2024 година .

Инспектори за социјална заштита,

Снежана Михајловска

Блага Челева

Нена Велковска